หุ้นเอเชียปรับตัวลงเช้านี้ หลังตลาดฯวอลล์สตรีทปิดลบ ผิดหวังงบฯบจ.
ตลาดฯเอเชียปรับตัวลงเช้านี้ หลังหุ้นวอลล์สตรีทปิดลบ ผิดหวังผลประกอบการบริษัทจดทะเบียน
2 ก.พ. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในช่วงเช้าวันนี้ โดยได้รับแรงกดดันจากการร่วงลงของหุ้นกลุ่มเทคโนโลยี ขณะที่นักลงทุนบางส่วนผิดหวังกับการเปิดเผยผลประกอบการของบริษัทจดทะเบียนในตลาดหุ้นวอลล์สตรีท
โดย ดัชนีเฉลี่ยอุตสาหกรรมดาวโจนส์ปิดที่ 26,186.71 จุด เพิ่มขึ้น 37.32 จุด หรือ +0.14% ดัชนี S&amp;P500 ปิดที่ 2,821.98 จุด ลดลง 1.83 จุด หรือ -0.06% และดัชนี Nasdaq ปิดที่ 7,385.86 จุด ลดลง 25.62 จุด หรือ -0.35%
ขณะที่ ดัชนี NIKKEI 225 ตลาดหุ้นญี่ปุ่นเปิดวันนี้ที่ 23,361.67 จุด ลดลง 124.44 จุด, -0.53% ดัชนี SSE Composite ตลาดหุ้นจีนเปิดวันนี้ที่ 3,419.22 จุด ลดลง 27.76 จุด, -0.81% ดัชนี HSI ตลาดหุ้นฮ่องกงเปิดวันนี้ที่ 32,569.01 จุด ลดลง 73.08 จุด, -0.22% ดัชนี TAIEX ตลาดหุ้นไต้หวันเปิดวันนี้ที่ 11,151.65 จุด ลดลง 8.60 จุด, -0.08% ดัชนี KOSPI ตลาดหุ้นเกาหลีใต้เปิดวันนี้ที่ 2,565.99 จุด ลดลง 2.55 จุด, -0.10% ดัชนี FTSE STI ตลาดหุ้นสิงคโปร์เปิดวันนี้ที่ 3,545.18 จุด ลดลง 2.05 จุด, -0.06% ดัชนี FBMKLCI ตลาดหุ้นมาเลเซียเปิดวันนี้ที่ 1,875.34 จุด เพิ่มขึ้น 6.76 จุด, +0.36%
นอกจากนี้ นักลงทุนยังวิตกกังวลว่า ธนาคารกลางสหรัฐ (เฟด) อาจจจะปรับขึ้นอัตราดอกเบี้ยเร็วกว่าที่คาดไว้ในปีนี้ หลังจากที่เฟดได้แถลงในการประชุมเมื่อวันที่ 31 ม.ค.ว่า “อัตราเงินเฟ้อเมื่อเทียบรายปีมีแนวโน้มปรับตัวขึ้นในปีนี้ และมีเสถียรภาพที่ระดับ 2% ซึ่งเป็นเป้าหมายของเฟดในระยะกลาง” โดยถ้อยแถลงดังกล่าวแตกต่างจากการประชุมเดือนธ.ค. ซึ่งเฟดระบุว่า อัตราเงินเฟ้อพื้นฐาน และเงินเฟ้อทั่วไป “ได้ปรับตัวลง และกำลังอยู่ในระดับต่ำกว่า 2%”
โดยนักลงทุนจับตากระทรวงแรงงานสหรัฐ ซึ่งมีกำหนดการเปิดเผยตัวเลขจ้างงานนอกภาคเกษตรประจำเดือนม.ค.ในวันนี้ ขณะที่ผลการสำรวจนักวิเคราะห์ระบุว่า ตัวเลขจ้างงานนอกภาคเกษตรจะพุ่งขึ้น 180,000 ตำแหน่งในเดือนม.ค. หลังจากที่เพิ่มขึ้น 148,000 ตำแหน่งในเดือนธ.ค.
ส่วนข้อมูลเศรษฐกิจด้านอื่นๆของสหรัฐที่จะมีการเปิดเผยในวันนี้ ได้แก่ ยอดสั่งซื้อภาคโรงงานเดือนธ.ค. และดัชนีความเชื่อมั่นผู้บริโภคเดือนม.ค.จากมหาวิทยาลัยมิชิแกน